На основу члана 49. став 2. Закона о јавним набавкама („Сл. гласник РС“, бр. 91/2019 и 92/2023) (у даљем тексту: закон), и на основу члана 31. Статута Историјског архива у Пироту (бр.43 од 16.1.2023. године), директор Историјског архива у Пироту доноси:
ПРАВИЛНИК

О НАБАВКАМА НА КОЈЕ СЕ ЗАКОН НЕ ПРИМЕЊУЈЕ

1. Предмет уређења

Члан 1.

Овим правилником уређује се начин планирања и спровођења поступка набавки на које се закон не примењује и праћење извршења уговора о овим набавкама на које се закон не примењује.
2. Набавке на које се закон не примењује

Члан 2.

Набавке изузете од примене закона су:

1) набавке добара, услуга и радова изузете од примене закона на основу члана 11-21. закона;

2) набавке добара, услуга и радова чија је процењена вредност нижа од прагова из члана 27. став 1. тачка 1);

3) набавке добара, услуга и радова чија је процењена вредност нижа од прагова из члана 27. став 1. тачка 2);

4) набавке друштвених и других посебних услуга из члана 75. закона чија је процењена вредност нижа од прагова из члана 27. став 1. тачка 3) Закона.
3. Планирање набавки

Члан 3.

Историјски архив у Пироту, поред годишњег плана јавних набавки, доноси и Списак набавки на које се Закон не примењује, а у складу са Планом и програмом рада установе и буџетом за текућу годину.
Пре усвајања Списка набавки, тим за планирање набавки проверава постојање основа за изузеће од примене Закона.
Члан 4.

Списак набавки на које се Закон не примењује садржи:

1) предмет набавке 

2) процењену вредност набавке;

3) оквирно време покретања набавке.

Списак набавки из става 1. овог члана може садржати и друге податке од важности за спровођење набавки које су предмет овог правилника.

Члан 5.

Ако у току године дође до измене финансијског плана, због ванредних потреба за набавкама на које се закон не примењује, у складу са измењеним финансијским планом доносе се измене Списка набавки на које се закон не примењује.

4. Покретање поступка

Члан 6.

Директор и служба рачуноводства прате извршење Списка набавки на које се закон не примењује и покрећу поступак за покретање набавке. 

Директор доноси одлуку о спровођењу набавке.
5. Спровођење поступка

Члан 7.


Директор и служба рачуноводства спроводе поступак набавке на које се закон не примењује.
Наручилац може именовати комисију за спровођење набавке уколико сматра да је то целисходно у конкретној набавци.

Члан 8.

Одлука о покретању набавке садржи следеће податке:

1) предмет набавке;

2) процењену вредност набавке;

3) пословно име најмање 3 понуђача који ће бити позвани да доставе понуду;

4) рокове за реализацију набавке;

Одлука о спровођењу набавке може да садржи и друге податке релевантне за реализацију набавке.

Листу понуђача којима ће се упутити позив утврђује одговорно лице водећи рачуна о спречавању сукоба интереса.

Члан 9.

Директор и служба рачуноводства:
1) сачињавају позив за достављање понуда и упућују понуђачима који су наведени у Одлуци о спровођењу набавке, а који према сазнању наручиоца могу да изврше набавку.
2) примају понуде и врше њихову анализу и оцену 
3) сачињавају уговор или наруџбеницу 
Члан 10.

Позив за достављање понуда садржи:

1) податке о наручиоцу;

2) опис предмета набавке;

3) критеријум за избор понуђача;

4) упутство понуђачима на који начин да доставе понуде и који су обавезни елементи понуде;

5) рок за достављање понуда.

Рок за доставњање понуда мора бити примерен како би понуђачи могли да одговоре на захтев наручиоца и благовремено поднесу понуду.
Позив за подношење понуда доставља се лично, поштом на адресе или на мејл адресе најмање три субјекта која су према сазнањима наручиоца способна да изврше набавку.
Члан 11.

Када се ради о набавкама за које се понуде понуђача могу пронаћи на интернет презентацијама понуђача, понуде за набавку се могу прикупити претрагом понуда и каталога понуђача путем интернет претраживача и одабрати најповољнијег понуђача.

Члан 12.

Када се ради о хитним и непредвиђеним набавкама понуде се могу тражити и телефонским путем, али је садржину разговора са понуђачима потребно записнички констатовати и то навођењем следећих података:

1) предмет набавке;

2) процењена вредност набавке;

3) датум и време позива;

4) листу понуђача који су позвани;

5) лица, односно представнике понуђача са којима је обављен разговор;

6) понуђену цену и остале битне елементе понуде;

7) потпис Службеника који је разговор водио.

6. Извештавање

Члан 13.

 Лице задужено за спровођење набавке, евидентира податке о врсти и вредности набавки које су предмет овог Правилника.
Подаци из става 1. овог члана представљају саставни део Годишњег извештаја о изузетим набавкама које ће наручилац сачинити према упутству Канцеларије за јавне набавке и објавити на Порталу јавних набавки. 

Члан. 14.

Рок за реализацију сваке појединачне набавке одређује наручилац приликом доношења Одлуке о спровођењу набавке, водећи рачуна о врсти предмета набавке и својим захтевима.

Рок из става 1. овог члана може бити краћи од рокова за реализацију поступка јавне набавке, при чему мора бити примерен и довољан да би понуђачи могли да благовремено поднесу понуду.

Члан 15.

Додела уговора се врши према критеријумима за доделу уговора прописаним законом.

Члан 16.

Након закључења уговора, наручилац изабраном понуђачу доставља поруџбеницу или примерак уговора, на основу које се реализује набавка (једнократно или сукцесивно).


Члан 17.

Одредбе овог Правилника не примењују се на набавке: добара, услуга и радова, чија је процењена вредност мања од 50.000,00 динара.

Члан 18.

Овај правилник ступа на снагу 1.1.2024. године.
                                                                                  Директор Историјског архива у Пироту
                                                                                 ________________________
                                                                                    Давор Лазаревић
